Én av åtte «norske» fremmedkrigere fra Nord-Kaukasus
Etter det VG kjenner til, har minst ti av de i overkant 80 personene som har reist fra Norge til borgerkrigen i Syria opphav i Nord-Kaukasus sør i Russland . Folkegruppen er derfor blant de med høyest representasjon i det norske fremmedkrigermiljøet, sammen med konvertitter, som ofte er etnisk norske. – Syriafarerne kommer fra et multietnisk miljø, men det er riktig å si at en del i dette miljøet har opphav i Nord-Kaukasus, sier seniorrådgiver Martin Bernsen i PST. Har du informasjon om nordmenn i Syria eller Irak? Klikk her.Ifølge VGs opplysninger kommer de norske nord-kaukasiske krigerne som har sluttet seg til IS fra republikkene Dagestan, Ingusjetia og Tsjetsjenia. Det finnes også kvinner som har reist fra Norge til Syria, som opprinnelig kommer fra disse republikkene. Blant de minst ti rekruttene kjenner VG til både aktive fremmedkrigere og hjemvendte, samt drepte. Felles for flere av dem er at de kom til Norge som flyktninger på 1990-tallet og tidlig 2000-tall. I juni ble også en 22 år gammel norsk-tsjetsjener pågrepet avPST, siktet for å ha deltatt i IS i Syria høsten og våren i forveien. 22-åringen sitter nå i varetekt. Norske medier har kun identifisert én IS-rekrutt fra Nord-Kaukasus: Abu Aluevitsj Edelbijev (23) fra Fredrikstad, opprinnelig Tsjetsjenia, som ble drept i et amerikansk bombeangrep desember i fjor. Trøndersk IS-kriger skrev hjem: «Kosa mæ te tider sjø»Internasjonalt regner man med at rundt 5000 russiske statsborgere har reist til Syria, ifølge NUPI, og de fleste antas å komme fra republikkene i Nord-Kaukasus. Ifølge seniorforsker Julie Wilhelmsen ved NUPI, ble opprørsbevegelsene Nord-Kaukasus radikalisert i løpet av de to krigene Russland førte mot Tsjetsjenia, en muslimskbefolket republikk på størrelsen med Telemark fylke, som søkte løsrivelse etter Sovjetunionen fall. I tillegg reiste mange jihadister til regionen for å delta i opprøret mot Russland og deres tankegods fikk utbredelse blant krigerne i Nord-Kaukasus. Wilhelmsen sier også at russiske myndigheters antiterroroperasjoner i Nord-Kaukasus, ofte preget av overdreven voldsbruk, er en årsak til radikaliseringen man har sett i regionen de siste årene. Dette på tross av at det er sufismen som tradisjonelt har hatt størst utbredelse i regionen, altså den rake motsetningen til salafistvarianten som islamister og jihadister har lent seg mot de siste tiårene, og i økende grad siden al-Qaidas fødsel på 1980-tallet.– De fra Nord-Kaukasus som bor i Norge i dag, har stort sett fått opphold fordi de er flyktninger fra krigene i Tsjetsjenia. Barna deres er vokst opp i en verden preget av krig og kamp. Mange av dem er rotløse og vet ikke helt hvor de hører hjemme, sier Wilhelmsen, som har forsket på regionen de siste 17 årene. På grunn intern mistenksomhet og splid, samt den ekstremt traumatiserte bakgrunnen, har ikke nord-kaukasiere i Norge klart å etablere en godt fungerende diasporaorganisasjon, noe som har ført til at noen familier har levd isolert. – Barna i disse familiene har ikke hatt et sterkt miljø i Norge der trygge rammer kunne ha hjulpet dem til å hegne om sin identitet og kultur på en god måte. Samtidig er tilhørigheten til for eksempel Tsjetsjenia så sterk for mange at de ikke går inn i andre muslimske miljøer i Norge. Dette kan skape rotløse ungdommer, sier Wilhelmsen. Jihadistekteskapet: Norsk-tsjetsjenske Abu (23) og russiske Diana (18) Wilhelmsen understreker at dette bare gjelder noen familier, og viser til at det bor omtrent 10.000 tsjetsjenere i Norge og mange av dem er velfungerende familier. Med dette som bakgrunn peker hun på at de gjennom internett kanskje finner det fellesskapet de har savnet, samt «svarene» på det ideologiske tomrommet. – Der tegnes det et svart-hvitt-bilde av at man står i en kamp mot en ugudelig fiende. Det kan fort appellere, sier Wilhelmsen.I forrige uke arrangerte NUPI seminaret «Radikal islam i Russland: Lokale og globale dimensjoner», der de russiske forskerne Irina Starodubrovskaya og Alexej Malashenko, fra henholdsvis The Gaidar Institute og Carnegie Moscow Center, var invitert. Den islamistiske propagandaen har lyktes, forklarte Malashenko på spørsmål om hvorfor så mange russere har reist til Syria, og fortalte at for tre år siden var det bare to-tre hundre som hadde reist til Midtøsten. – Et lag av den unge russiske generasjonen lever i skuffelse og gjør et forsøk på å finne ut hvor den kan anvende sin energi for å oppnå sosial og politisk rettferdighet. De som rekrutterer er svært profesjonelle, og jeg vet om mange eksempler på personer som har reist fra Sibir og Ural, ikke bare Nord-Kaukasus, sa Malashenko. Seniorforsker fra Moskvas statlige institutt for internasjonal politikk, Akhmet A. Yarlykapov, var også til stede på seminaret. Han forklarte tiltrekningskraften til IS på russisk ungdom med blant annet endetidsideologi. – IS forteller at det siste slaget mellom de onde og muslimene vil finne sted i Dabiq, en by Syria, og oppfordrer til å være med i dette slaget, sa Yarlykapov.Starodubrovskaya tok de oppmøtte gjennom det hun ut ifra sine feltintervjuer og forskning i Nord-Kaukasus mener er myter om radikal islam i regionen. Deriblant forklarte hun at økonomisk depresjon og fattigdom var en slik myte. – Jeg tror en bedre forklaring har sitt utgangspunkt i samfunnsomveltninger, sa hun, og viste til blant annet til generasjonskonflikter, forvitring av tradisjoner, kommunistsystemets kollaps, korrupsjon, få muligheter for sosial mobilitet gjennom utdannelse, samt svært konfliktfylte og voldelige omgivelser. I mangel på regler og kontroll, søker unge mennesker til strengere regler enn det foreldregenerasjonen hadde – som et opprør. – «Guds ord er viktigere enn en fars ord», sa en jeg intervjuet, fortalte Starobrudovskaya, for å eksemplifisere hvordan unge mennesker legitimerer jihad og opprør mot foreldrene.En annen myte hun vil avkle er at alle islamister i Nord-Kaukasus er potensielle terrorister eller IS-sympatisører. – Ideen om at alle islamistiske fundamentalister støtter IS er fullstendig gal, sa hun. Ifølge Starobrudovskaya har hun sett tre varianter av radikal islam i Nord-Kaukasus: En ikke-politisk, en moderat som vil bruke lovlige midler, men også den militante jihadistformen. Blant annet har jihadister i Nord-Kaukasus opprettet sitt eget «emirat», og flere sentrale ledere i gruppen har i nyere tid avgitt troskapsed til IS. Lest denne? Torleif fra Fredrikstad var en av jentene – nå er han IS-terroristMen hvorfor gjør ikke russiske myndigheter mer for å stoppe unge menn og kvinner fra å slutte seg til IS? Malashenkho forklarte at Russland offisielt naturligvis er imot islamistisk terror og at Putin vil ha en bred koalisjon mot IS. Samtidig peker han på at det finnes noen likheter mellom propagandaen til russiske styresmakter og IS. – De har en felles fiende: Vesten, sa Malashenkho.
Familiene kom som flyktninger til Norge fra krigene i Tsjetsjenia. I dag utgjør barna fra disse familiene en vesentlig del av statistikken over norske fremmedkrigere i Syria.